Molao wa Moshe o be o dumelela monna go hlala mosadi wa gagwe ge e ba a “hweditše selo se sengwe seo a se bonego se sa hlomphege go yena.” (Doiteronomio 24:1) Mehleng ya Jesu, go be go na le dikolo tše pedi tšeo di bego di ruta kgopolo ya baetapele ba bodumedi bja Sejuda, tšeo di bego di hlalosa ka go se swane seo se bego se bolelwa ke molao woo. Sekolo se thata sa Shammai, se be se hlalosa kgopolo yeo e le e bolelago gore lebaka le nnoši le legolo la tlhalo e be e le “go se hlweke,” ke gore bohlotlolo. Ka lehlakoreng le lengwe, Sekolo sa Hillel se be se re monna o dumeletšwe ke molao go hlala ka mabaka a ge go na le mathata le ge e le afe lenyalong, go sa šetšwe gore ke a manyenyane gakaakang. Go ya ka sekolo seo, monna o be a ka hlala mosadi wa gagwe ge e ba a mo hlafišeditše dijo tša mantšiboa goba ge e ba a hweditše mosadi yo a mmonago a phala wa gagwe.